OpenLLM-France/wikimedia huggingface dataset:
# Faustino Hernán Asprilla

Faustino Hernán Asprilla Hinestroza (Tuluá, 10 de novembre, 1969) fou un futbolista colombià

## Trajectòria

Després de brillar als clubs colombians Cúcuta Deportivo i Atlético Nacional, Asprilla fou traspassat al Parma FC per US$4.5 milions el 1992. Tres anys més tard fitxà pel Newcastle United FC per 6.7 milions de lliures. Retornà a Parma el 1998, i acabà la seva carrera jugant a diversos equips d'Amèrica (a Argentina, Brasil, Mèxic, Xile i Colòmbia).
Marcà 20 gols en 57 partits per la selecció de Colòmbia entre els anys 1993 i 2001. Participà en els Jocs Olímpics de Barcelona 92, les Copes Amèrica de 1993 i 1995, i els Mundials de 1994 i 1998.

## Palmarès
### Atlético Nacional

* Copa Libertadores: 1989
* Lliga colombiana de futbol: 1991

### Parma

* Recopa d'Europa de futbol: 1992/93
* Supercopa d'Europa de futbol: 1993/94
* Copa de la UEFA: 1994/95

### Palmeiras

* Torneig Rio-São Paulo: 2000
* Copa dos Campeões: 2000

## Referències

* ↑ - Highlight of the Newcastle 3-2 victory against Barcelona

## Enllaços externs

* Trajectòria
* RSSSF
* (castellà) Futbol Factory
* Whatever happened to Faustino Asprilla Arxivat 2005-09-20 a Wayback Machine.
* Entrevista
# UVF

UVF té els següents significats:
* Ulster Volunteer Force, grup paramilitar lleialista d'Irlanda del Nord
* Union Vélocipédique de France, organisme històric regidor del ciclisme a França
# Robert Wilson Gibbes

    Aquest autor és citat en taxonomia animal amb el nom «Gibbes».
Robert Wilson Gibbes (nascut a Charleston, Carolina del Sud, el 8 de juliol del 1809 – mort el 15 d'octubre del 1866 a Columbia) va ser un naturalista i metge estatunidenc,fill de l'advocat William Hasell Gibbes i de Mary Wilson. El 1827 es va graduar a la Universitat de Carolina del Sud, on va esdevenir més tard catedràtic ajudant de geologia i química.
Després d'estudiar medicina a Filadèlfia, va obrir una consulta mèdica a Columbia. El 1827 es va casar amb Caroline Guignard, amb qui va tenir dotze infants. També estava interessat en l'estudi de fòssils, i el seu estudi se centrà principalment en animals prehistòrics marins, com ara mosasaures, taurons o cetacis. El 1845 descrigué l'espècie d'arqueocet Dorudon serratus. A més va tenir una col·lezcció destacable d'obres d'art i va escriure unes monografies sobre la història dels Estats Units. Durant la Guerra civil americana, fou Cirurgià General de la Confederació. Malauradament per ell, quan les tropes federals van ocupar el territori, van incendiar la seva casa i les valuades seves col·leccions d'art, minerals i fòssils.

## Obres

* Documentary History of the American Revolution: Consisting of Letters and Papers Relating to the Contest for Liberty : Chiefly in South Carolina, from Originals in the Possession of the Editor, and Other Sources, 1764-1776 (llibre electrònic gratuït) (en anglès). Reedició per The British Library (2010). Nova York: D. Appleton & Company, 1855, p. 292.

## Referències

* ↑ Stephens, Lester D. «Gibbes, Robert Wilson» (en anglès). South Carolina Encyclopedia. Walter Edgar, s.d. Arxivat de l'original el 2008-11-21. [Consulta: 28 desembre 2015].
* ↑ «Biographical/Historical Note» (en anglès). Robert W. Gibbes Collection of Revolutionary War Manuscripts, 1773-1820. South Carolina Archives, Data incorrecta. Arxivat de l'original el 2015-12-30. [Consulta: 28 desembre 2015].
# Regina Mañe Ela

Regina Mañe Ela (Bata, 8 de desembre de 1954 - Espanya, 24 de febrer de 2015) va ser una política equatoguineana.

## Biografia

Va exercir com a professora en l'Institut Nacional d'Ensenyament Mitjà “Carlos Luanga” de Bata entre 1970 i 1994 De cara a les eleccions municipals de Guinea Equatorial de 1995, Regina Mañe, qur ocupava el càrrec de Secretària d'Acció Social del Consell Geogràfic de Mbini del PPGE de Bata, després de celebrar-se una reunió de la POC (Plataforma d'Oposició Conjunta) a Malabo, va ser escollida per participar com a candidata a alcaldessa de Bata amb la formació Partit del Progrés de Guinea Equatorial. El seu partit va afirmar haver guanyat les eleccions, però finalment l'alcaldia de la ciutat li va ser concedida a Fortunato Nzambi, del Partit Democràtic de Guinea Equatorial, denunciant el PPGE frau electoral. Després d'això es va exiliar a Espanya, on se li va concedir asil polític. Des de 2003 i després de la creació del Govern de Guinea Equatorial en l'Exili, va passar a ocupar-hi el càrrec de Ministra d'Educació i Cultura.

## Referències

* ↑ «El Confidencial de Guinea Ecuatorial (“La Voz de la Democracia”) : ADIÓS A REGINA MAÑE ELA, UNA MUJER SÍMBOLO DE LA OPOSICIÓN EXILIADA A LA DICTADURA DE GUINEA ECUATORIAL.», 26-02-2015. [Consulta: 10 juny 2018].
* ↑ Regina Mañe Ela. Ministerio de Educación, web del Govern de Guinea Equatorial en l'Exili.
* ↑ El Supremo concede el asilo al hijo de una opositora guineana, diari Levante, 15/07/2011.
# Dežerice

Dežerice és un poble i municipi d'Eslovàquia que es troba a la regió de Trenčín. La primera menció escrita de la vila es remunta al 1208.

## Referències

* ↑ «Trenčiansky kraj (Slovakia): Districts, Towns and Municipalities - Population Statistics, Charts and Map». [Consulta: 21 desembre 2021].
* ↑ «História». [Consulta: 21 desembre 2021].
# María José Llergo

María José Llergo (Pozoblanco, Província de Còrdova, 1994) és una cantaora andalusa. Va estrenar la seua carrera musical amb l'exitós videoclip Niña de las dunas.
La formació musical li ve del seu iaio, un cantaor autodidacta, qui li ensenyà a cantar al camp. Va estudiar més avant jazz i clàssica. Va cantar una de les cançons de l'àlbum Moonchies, un àlbum publicat el 2019 que recopila cantants de l'escena urbana.

## Referències

* ↑ Gayo, Alberto «“Me han querido domesticar y no lo han conseguido”». El País, 28-09-2018 [Consulta: 9 agost 2019].
* ↑ «María José Llergo: "Mi raíz está muy marcada, pero las etiquetas solo limitan"». Valencia Plaza, 27-08-2018 [Consulta: 9 agost 2019].
* ↑ Fortuny, Ignasi «$kyhook, el productor de las golosinas galácticas». El Periódico, 19-07-2019 [Consulta: 9 agost 2019].
# Picot garser d'Indonèsia

El picot garser d'Indonèsia (Picoides moluccensis) és una espècie d'ocell de la família dels pícids (Picidae) que habita boscos, manglars i ciutats de la costa de Malaia, Sumatra, Borneo, Java, Bali, Lombok i Sumbawa.
# Brunettia sinuosa

Brunettia sinuosa és una espècie d'insecte dípter pertanyent a la família dels psicòdids que es troba a Indonèsia: Papua Occidental.

## Referències

* ↑ Annandale, 1910. Rec. Indian Mus., 5, 141. «Enllaç». Arxivat de l'original el 2016-03-03. [Consulta: 13 març 2012].
* ↑ uBio (anglès)
* 1 2 Catalogue of Life (anglès)
* ↑ uBio (anglès)
* ↑ The Moth Flies (Drain Flies) and Sand Flies (Diptera: Psychodoidea) of Papua Indonesia (anglès)
* ↑ Global Species Arxivat 2016-03-03 a Wayback Machine. (anglès)
# Fenny

Fenny (Fheni) és un riu de Tripura i Bangladesh. Neix a Tripura i entra als Chittagong Hill Tracts a Ramghar. Corre llavors al sud i oest per acabar desaiguant al canal Sandwip un braç de la badia de Bengala, després d'un recorregut de 116 km. És navegable durant uns 50 km. Afluent principal és el Muhari per la dreta, i el Petit Fenny (Little Fenny).

## Referències

* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Roques de la Vila

Les Roques de la Vila, anomenades popularment La Muralla de Finestres o la Muralla Xinesa de Finestres, són una formació rocosa situada al despoblat de Finestres (Ribagorça), a la desembocadura del riu Guart a la Noguera Ribagorçana, al pantà de Canelles. Consisteixen en uns estrats erosionats de pedra calcària, que formen dues fileres de crestes rocalloses en forma de muralla, entre les quals hi ha les restes del Castell del Vilot de Finestres i l'ermita de Sant Vicenç de Finestres.

## Referències

* ↑ «La Muralla China de Finestres, historia de un pueblo olvidado». Viajeros 3.0.
* ↑ «Castell del Vilot de Finestres (Viacamp)». Gran Enciclopèdia Catalana.
# Radionúclid cosmogènic

Els núclids cosmogènics (o isòtops cosmogènics) són isòtops rars creats quan raigs còsmics d'alta energia interaccionen amb els nuclis atòmics d'un àtom causant l'espalació de rajos còsmics (en anglès: cosmic ray spallation). Aquests isòtops es produeixen dins materials terrestres com les roques o el sòl en l'atmosfera terrestre i en els meteorits extraterrestres. Mesurant els isòtops cosmogènics els científics són capaços d'augmentar el seu coneixement de processos geològics i astronòmics. Aquests núclids són isòtops radioactius i isòtops estables. Alguns d'aquests radioisòtops són el triti, el carboni 14 i el fòsfor 32.

## Aplicacions en geologia

Isòtops cosmogènics que es mesuren de vida llarga :
| element | massa | vida mitjana (anys) | aplicacions típiques |
| alumini | 26 | 720.000 | datació de roques, sediment |
| clor | 36 | 308.000 | datació de roques, traçador d'aigua subterrània |
| calci | 41 | 103.000 | datació de roques carbonatades |
| iode | 129 | 15,7 milions | traçador d'aigua subterrània |
# Df (Unix)

La comanda df (abreviació de disk free, disc disponible) és una ordre de la família dels sistemes operatius Unix que permet mostrar l'ús del disc dur i altres informacions com a punt de muntatge i sistema de fitxers.

## Ús

* -k utilitza unitats de 1024 bytes en lloc de les determinades de 512 bytes per mostrar l'ús del disc
* -P Produeix una sortida en el format descrit a la secció de la sortida estàndard (STDOUT)
* -t Inclou totes les xifres de l'espai assignat
* -h Mostra espai en unitats comuns (KB, MB o GB)
Si no s'indica cap opció, mostra l'espai usat.

## Enllaços externs

* Df
# Mallerenga cuallarga galtablanca

La mallerenga cuallarga galtablanca (Aegithalos leucogenys) és una espècie d'ocell de la família dels egitàlids (Aegithalidae). Habita els boscos alpins de l'Himàlaia, a l'est de l'Afganistan, nord del Pakistan i zona limítrofe de l'Índia. El seu estat de conservació es considera de risc mínim.

## Referències

* ↑ «Mallerenga cuallarga galtablanca». Cercaterm. TERMCAT, Centre de Terminologia. Rev. 20/02/2021(català)
* ↑ «Bushtits, leaf warblers, reed warblers» (en anglès). IOC World Bird List Version 12.2. International Ornithologists' Union, 01-07-2022.
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 630. ISBN 978-84-16728-37-4.
* ↑ BirdLife International. «White-cheeked Tit. Aegithalos leucogenys» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 23 novembre 2022].
# Picot garser alablanc

El picot garser alablanc (Dendrocopos leucopterus) és una espècie d'ocell de la família dels pícids (Picidae) que habita boscos i matoll àrids, vegetació de ribera i terres de conreu ales terres baixes i muntanyes del sud de Rússia, nord-est de l'Iran, nord-est de l'Afganistan i oest de la Xina.
# Fernando Vida y Palacio

Fernando Vida y Palacio (mort el 13 de desembre de 1890) fou un polític i acadèmic espanyol, diputat i senador a les Corts Espanyoles durant la restauració borbònica.
Durant el regnat d'Isabel II d'Espanya fou elegit diputat pel districte de Madridejos (província de Toledo) l'u de febrer de 1861 en substitució de José Fernández Cueto, ocupant l'escó fins al 12 d'agost de 1863. Durant el sexenni democràtic fou escollit pel districte d'Aguadilla (Puerto Rico) a les eleccions generals espanyoles d'abril de 1872. Un cop produïda la restauració borbònica fou novament elegit diputat pel districte d'Orgaz a les eleccions generals espanyoles de 1876.
Posteriorment deixà el Congrés i passà a representar la província de Puerto Rico al Senat d'Espanya a les legislatures 1884-1885, 1885-1886, 1886, 1887, 1887-1888, 1888-1889 i 1889-1890. El 6 de maig de 1890 fou escollit acadèmic de la Reial Acadèmia de Ciències Morals i Polítiques. Va morir uns mesos després.

## Referències

* ↑ Fitxa del Congrés dels Diputats, 1858
* ↑ Arxiu històric del Congrés
* ↑ Fitxa del Senat
* ↑ Medalla 13 Arxivat 2015-11-25 a Wayback Machine. de la RACMYP
# Valerià (desambiguació)

Valerià (llatí: Valerianus) és un prenom català d'origen llatí. Originalment un cognomen d'adopció derivat de Valeri (llatí: Valerius), posteriorment generalitzat com a cognomen i finalment esdevingut prenom. Els següents personatges porten aquest nom:
* Valerià, emperador romà entre el 253 i el 260
* Valerià el Jove, fill de l'anterior, germanastre de Gal·liè
* Valerià II, cèsar entre el 256 i el 258, net de l'emperador Valerià
* Gai Plini Valerià, metge romà
* Valerià de Cemelium, bisbe de Cemelium (segle v)
* Valerià Weyler i Nicolau (Palma, 1838 - 1930), polític i militar mallorquí
* Valerià Miralles i Ortolà (Pego, 1939 - 1997), dirigent nacionalista valencià
* Valerià Parera i Sans (Terrassa, 1942 - 2014), jugador i entrenador de billar
* Valerià Pujol i Bosch (Premià de Dalt, 1952 - 1992), poeta i escriptor català
# Ranunculòidies

Les ranunculòidies (Ranunculoideae) són una subfamília de plantes amb flors que pertany a la família de les ranunculàcies. Conté les següents tribus i gèneres:

## Tribus i gèneres

* Tribu: Actaeeae
** Gèneres: Actaea - Anemonopsis - Beesia - Eranthis
* Tribu: Adonideae
** Gèneres: Adonis - Callianthemum - Megaleranthis - Trollius
* Tribu: Anemoneae
** Gèneres: Anemone - Archiclematis - Barneoudia - Clematis - Metanemone - Naravelia - Oreithales - Pulsatilla
* Tribu: Caltheae
** Gèneres: Calathodes - Caltha
* Tribu: Delphinieae
** Gèneres: Aconitum - Consolida - Delphinium
* Tribu: Helleboreae
** Gènere: Helleborus
* Tribu: Nigelleae
** Gèneres:Garidella - Komaroffia - Nigella
* Tribu: Ranunculeae
** Gèneres:Aphanostemma - Arcteranthis - Callianthemoides - Ceratocephala - Hamadryas - Krapfia - Kumlienia - Laccopetalum - Myosurus - Paroxygraphis - Peltocalathos - Ranunculus - Trautvetteria

## Referències

* ↑ «Les ranunculàcies». Història natural dels Països Catalans.
# Dmitryivanovita

La dmitryivanovita és un mineral de la classe dels òxids. Rep el seu nom de Dmitriy A. Ivanov (1962-1986), geòleg, mineralogista, i petròleg que va morir tràgicament en una expedició de camp per a l'estudi de les roques ígnies a les muntanyes del Caucas.

## Característiques

La dmitryivanovita és un òxid de fórmula química CaAl₂O₄, que va ser acceptada com a espècie vàlida per l'Associació Mineralògica Internacional l'any 2006. Cristal·litza en el sistema monoclínic, i es troba en forma de grans subèdrics, d'aproximadament 10 micres. És dimorfa de la krotita. Segons la classificació de Nickel-Strunz, la dmitryivanovita pertany a «04.AB: Òxids amb proporció Metall:Oxigen = 3:4 i similars, amb cations de mida mitja i gran» juntament amb la marokita.

## Formació i jaciments

Va ser descoberta al meteorit NWA 470, una condrita carbonosa, trobat a Er Rachidia, a la província d'Er Rachidia (Meknès-Tafilalet, Marroc). Al meteorit també s'hi va descriure anortita, diòpsid, grossita, hibonita, melilita, perovskita i espinel·la. També se n'ha trobat al meteorit que va caure a Vigarano (Província de Ferrara, Itàlia) l'any 1910.

## Referències

* ↑ «Dmitryivanovite» (en anglès). Mindat. [Consulta: 10 abril 2016].
* ↑ «NWA 470 Carbonaceous chondrite meteorite, Er Rachidia (Errachidia), Er Rachidia Province (Errachidia Province), Meknès-Tafilalet Region, Morocco» (en anglès). Mindat. [Consulta: 10 abril 2016].
* ↑ «Vigarano meteorite (Cariani; Ferrara; Mainardi; Morandi; Parish; Pieve; Vigarano Mainarda; Vigarano Pieve; Vigarno; Vigarvano; Vigavano [NHM cat.), Vigarano Pieve, Vigarano Mainarda, Ferrara Province, Emilia-Romagna, Italy]» (en anglès). Mindat. [Consulta: 10 abril 2016].
# Mas del Carpa

El Mas del Carpa és una antiga masia del terme de Reus, situada a la partida de Rojals, al nord del Camí Vell de Constantí, a la vora dreta del barranc del Cementiri, amb l'accés principal per la carretera de Tarragona. La finca es va parcel·lar a partir dels anys seixanta i ha sorgit la Urbanització del Mas del Carpa, un conjunt urbanitzat de semi-luxe formada per xalets de bon nivell.
Hi ha un conjunt interessant d'habitatges, format per una filera recta de tres estatges i una altra de corba amb cinc estatges més per adaptar-se a la forma del carrer, que troba una bona orientació de llum per al conjunt. Construït amb el sistema tradicional de murs de càrrega, una coberta plana en pendent i la façana tancada amb elements lleugers i vidres busca una funcionalitat constructiva, El conjunt, edificat cap als anys seixanta del segle xx, actualment es veu deteriorat.

## Referències

* ↑ Amigó, Ramon. Materials per a l'estudi dels noms de lloc i de persona, i renoms, del terme de Reus. Reus: Associació d'Estudis Reusencs, 1988, p. 146. ISBN 8486387655.
* ↑ Sardà Ferran, Jordi (et al.) (eds.). Fets urbans: guia d'arquitectura de Reus, vol. 04: camí de Tarragona. Reus: L'ajuntament; COAC, 2024, p. 31. ISBN 9788409559336.
# Picot garser d'Arizona

El picot garser d'Arizona (Leuconotopicus arizonae) és una espècie d'ocell de la família dels pícids (Picidae) que habita el bosc obert, principalment de roures o pins, des del sud-est d'Arizona i sud-oest de Nou Mèxic, cap al sud, per Sierra Madre Occidental fins Jalisco i Michoacán.
# Campeche (municipi)

Campeche és un municipi de l'estat de Campeche. San Francisco de Campeche és el cap de municipi i principal centre de població d'aquesta municipalitat. Aquest municipi és a la part sud de l'estat de Campeche. Limita al nord amb el municipi de Tenabo, al sud amb Champotón, a l'oest amb el Golf de Mèxic i a l'est amb Hopelchén.

## Referències

* ↑ Monografia municipal de Campeche Arxivat 2018-06-15 a Wayback Machine.INAFED, 2015. (castellà)

## Vegeu també

* Municipis de Campeche
# Fernando Victoria de Lecea Echebarria

Fernando Victoria de Lecea Echebarria (Bilbao, 11 de maig de 1962) és un productor de cinema basc, guanyador d'un Goya a la millor direcció de producció. És vicepresident de l'Associació de Professionals de Producció Audiovisual (APPA).
Directiu de Meñakoz Films, el 1991 va fer uns petits papers d'actor a Alas de mariposa i Todo por la pasta, en les que va treballar com a assistent de producció. El 2002 va obtenir el Goya a la millor direcció de producció pel seu treball a La caja 507. Ha participat en la producció de pel·lícules franceses com Els germans Sisters que fou rodada a Tabernas. El 2019 participà en la producció d' Ibiza, que fou rodada a l'illa d'Eivissa per les productores Atelier de Production, Meñakoz Films i Gaumont.

## Filmografia

* La caja 507 (2002)
* La vida mancha (2003)
* Frágil (2004)
* Malas temporadas (2005)
* la reina de España (2016)
* Manual d'un garrepa (2016)
* Els germans Sisters (2018)
* Ibiza (2019)

## Referències

* ↑ Ponencia “Rodar en España” en Tourisfilm, con Fernando Victoria de Lecea (APPA)
* ↑ Entrevista a Fernando Victoria de Lecea, productor de ‘Les Frères Sisters', al web del Festival del Western d'Almeria
* ↑ Fernando Victoria de Lecea Echebarria: «El rodaje de ‘Ibiza’ generará un impacto económico importante en la isla», ultimahora.es, 17 de maig del 2018
* ↑ «El mejor cumplido para un productor es pedirle que vuelva a rodar en ese lugar», Diari d'Eivissa, 16 de maig de 2018
# Unbiuni

Unbibi :
| Unbinili ← Unbiuni → Unbibi Ac ↑ Ubu ↓ - ||
| Predicció de propietats ||
| Nom, símbol, nombre | Unbibi, Ubu, 121 |
| Sèrie química | presumptament metall alcalí |
| Grup, període, bloc | 1, 8, g |
| Pes atòmic | Desconegut |
L'unbiuni és el nom provisional d'un hipotètic element químic encara no sintetitzat, que significa un-dos-un i el símbol provisional del qual és Ubu, i el seu nombre atòmic, 121. Correspondria al nou grup de superactínids.
Seria el primer element la configuració electrònica del qual en estat estacionari conté un electró en l'òrbita g, per la qual cosa seria el primer element del bloc g.
En la taula periòdica ampliada pertany als transactínids (a la taula periòdica normal no es mostra).

## Propietats

* Nombre màssic: Desconegut
* Grup: 3B
* Període: 8
* Classificació: Element de Transició
* Estat: Presumptament sòlid
* Protons: 121
* Electrons: 121
* Neutrons: Desconegut
* Estructura Electrònica: 2-8-18-32-33-18-8-2

## Referències

* ↑ «FLW Incorporated | Specialists in Physical Measurement, Testing, Calibration & Control». www.flw.com. [Consulta: 16 març 2020].
# Ranuratge

El ranurat en una operació feta amb el torn, per la qual es fa una ranura, canal o escotadura a la peça mecanitzada.
En general s'entén que el ranurat es fa sobre una superfície ciliíndrica, encara que també es pot fer una ranura frontal en una superfície encara que llavors es tracta d'un recapçament.

## Vegeu també

* Mecanitzat
* Procés de fabricació
# Dogs

«Dogs» és una cançó del grup britànic de rock progressiu Pink Floyd, que va aparèixer al disc Animals del 1977. Té una durada de 17 minuts, sent la quarta cançó més llarga del grup.
Els gossos són en aquest àlbum usats per representar els executius agressius i egòlatres que es destrueixen ells mateixos i tots aquells que tenen al voltant per la seva obsessió per a la carrera.
Durant la part del solo de Richard Wright se sent el so d'un gos bordant, aquest efecte sonor va ser creat per Roger Waters fent servir un vocoder.
El guitarrista David Gilmour i el baixista Roger Waters es van repartir el cant de la cançó. Gilmour canta la majoria de les estrofes de la cançó, mentre que Waters canta les tres últimes estrofes. En algunes interpretacions de la gira In the Flesh, Gilmour cantava totes les estrofes de la peça, excepte l'última.

## Primeres versions

Durant les gires de 1974, Pink Floyd tocava tres cançons per a la primera part del concert i tot seguit interpretava completament l'àlbum The Dark Side Of The Moon. Aquelles tres cançons eren «You Gotta Be Crazy», que va esdevenir «Dogs», «Shine On You Crazy Diamond» i «Raving And Drooling», que va esdevenir «Sheep».
Durant les performances de «You Gotta Be Crazy», Gilmour cantava les cançons a més velocitat que en les gires de 1975 i també que a l'àlbum Animals i tractava dels problemes que es troben a la vida. Les lletres es van modificar per a tocar-la el 1975 i encara van tornar a canviar per a l'àlbum.
«You Gotta Be Crazy» i «Raving And Drooling» estaven destinades a aparèixer a Wish You Were Here, però els plans van canviar per un principi de desavinences entre Gilmour i Waters, que foren les precursores de la baralla que hi va haver entre ambdós. Finalment van aparèixer a Animals.

## Crèdits

* Roger Waters - baix, veu, vocoder, efectes sonors
* David Gilmour - veu, guitarra acústica, guitarra elèctrica, vocoder
* Rick Wright - piano, orgue, sintetitzador, cor
* Nick Mason - bateria, percussió, vocoder
Viccionari
# Philippe Louviot

Philippe Louviot (Nogent-sur-Marne, Val-de-Marne, 10 de març de 1964) va ser un ciclista francès que fou professional entre 1985 i 1995. En el seu palmarès destaca la victòria al Campionat de França de ciclisme en ruta de 1990. És net de Raymond Louviot, ciclista professional entre 1931 i 1949.

## Palmarès

* 1985
** 1r a la Ruban Granitier Breton
* 1987
** Vencedor de la classificació de la muntanya dels Quatre dies de Dunkerque
* 1988
** Vencedor d'una etapa del Tour de la CEE
* 1990
** Campió de França en ruta
** 1r al Premi de Le Havre
** 1r al Premi de Callac
** 1r al Premi de Vayrac
* 1992
** 1r al Premi d'Arpajon-sur-Cère
** 1r al Premi de Decazeville
** Vencedor d'una etapa de la Bicicleta Basca
* 1994
** 1r al Premi d'Aubervilliers
** 1r al Premi de Nantes

### Resultats al Tour de França

* 1989. 59è de la classificació general
* 1990. 47è de la classificació general
* 1991. 44è de la classificació general
* 1992. 57è de la classificació general
* 1993. 64è de la classificació general
* 1994. 74è de la classificació general

### Resultats a la Volta a Espanya

* 1990. 48è de la classificació general
* 1995. Abandona (2a etapa)

## Enllaços externs

* Fitxa de Philippe Louviot a sitiodeciclismo.net